Anexa

la Ordinul ministrului energiei nr. .........../............................

# SCHEMĂ

**de ajutor de stat privind sprijinirea investiţiilor în noi capacităţi de producere a energiei electrice produsă din surse regenerabile pentru autoconsum**

1. **Introducere**

ART. 1

1. Se instituie o schemă de ajutor de stat investitional, conform prevederilor art. 41 din Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piaţa internă în aplicarea art. 107 şi 108 din tratat, cu modificările și completările ulterioare, denumit în continuare Regulamentul, bazată pe procedură de ofertare concurențială, pentru sprijinirea investițiilor în producerea energiei electrice din surse regenerabile, în scopul creșterii ponderii surselor regenerabile de energie în mixul total de energie și reducerii emisiilor de gaze cu efect de seră.
2. Sprijinul acordat în cadrul acestei scheme se încadrează în sprijinul prevăzut de articolul 10d din *Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului, ale cărei norme sunt stabilite de Comisia Europeană prin Regulamentul de punere în aplicare (UE) 2020/1001 din 9 iulie 2020 de stabilire a unor norme detaliate de aplicare a Directivei 2003/87/CE a Parlamentului European și a Consiliului în ceea ce privește funcționarea Fondului pentru modernizare care sprijină investițiile în vederea modernizării sistemelor energetice și a îmbunătățirii eficienței energetice a anumitor state membre*.

ART. 2

1. Prezenta schemă contribuie la implementarea prevederilor Ordonanţei de urgenţă a Guvernului nr. 60/2022 *privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative*, cu modificările și completările ulterioare, precum și a celor specifice din reglementările Uniunii Europene şi naționale, ale strategiilor şi documentelor de politici publice naţionale și europene.
2. Prin prezenta schemă de ajutor de stat este vizată sprijinirea investițiilor în producția de energie electrică din surse regenerabile pentru autoconsum, respectiv: eolian, solar sau hidro.

# Obiectivul schemei

ART. 3

1. Sprijinul financiar în cadrul prezentei scheme este acordat pentru investiţii destinate producţiei de energie electrică pentru autoconsum din sursele regenerabile de energie menționate la art. 2 alin. (2), fără instalații de stocare, contribuind la atingerea obiectivelor asumate de România în cadrul PNIESC, la obiectivele Pactului verde european precum și la angajamentele Uniunii de a pune în aplicare Acordul de la Paris și obiectivele de dezvoltare durabilă ale ONU.

# Necesitatea implementării schemei

ART. 4

1. Implementarea prezentei scheme va contribui la realizarea următoarelor obiective:
   1. reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an - cărbune, gaz natural;
   2. o economie mai eficientă din punctul de vedere al utilizării surselor, mai ecologică şi mai competitivă, conducând la dezvoltarea durabilă, care se bazează, printre altele, pe un nivel înalt de protecţie şi pe îmbunătăţirea calităţii mediului;
   3. atingerea obiectivelor Uniunii Europene privind producţia de energie din surse regenerabile prevăzute în Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile;
   4. implementarea programelor cheie stabilite în OUG nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative;
   5. atingerea obiectivelor din Planul Național Integrat în domeniul Energiei și Schimbărilor Climatice 2021-2030, aprobat prin H.G. nr. 1.076/2021 privind ponderea globală de energie din surse regenerabile în consumul final brut de energie;
   6. creşterea producţiei de energie electrică din surse regenerabile contribuind la obiectivele Pactului verde european ca strategie de creștere sustenabilă a Europei și combaterea schimbărilor climatice în concordanță cu angajamentele Uniunii de a pune în aplicare Acordul de la Paris și obiectivele de dezvoltare durabilă ale ONU;
   7. creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a energiei electrice din sursele regenerabile de energie menționate la art. 2 alin. (2);
   8. atingerea obiectivului privind neutralitatea climatică, prevăzut în Regulamentul (UE) 2021/1119 al Parlamentului European și al Consiliului din 30 iunie 2021 de stabilire a cadrului pentru atingerea neutralității climatice și de modificare a Regulamentelor (CE) nr. 401/2009 și (UE) 2018/1999 ("Legea europeană a climei"), referitor la asigurarea, până cel tîrziu în 2050 a unui echilibru la nivelul Uniunii între emisiile și absorbțiile de gaze cu efect de seră care sunt reglementate în dreptul Uniunii, astfel încât să se ajungă la zero emisii nete până la acea dată;
   9. decongestionarea Sistemului Energetic Național prin utilizarea de noi capacități de producție a energiei electrice;
   10. punerea în aplicare a *inițiativei emblematice* ***Accelerarea (Power-up)*** din *Strategia anuală pentru 2021 privind creșterea durabilă****,*** care are ca obiectiv dezvoltarea și utilizarea surselor regenerabile de energie [EUR-Lex - 52020DC0575 - EN - EUR-Lex (europa.eu)](https://eur-lex.europa.eu/legal-content/RO/TXT/?uri=CELEX%3A52020DC0575)

# Domeniul de aplicare

ART. 5

1. Schema de ajutor de stat bazată pe procedură de ofertare concurențială se adresează societăților și regiilor autonome legal constituite în conformitate cu legislația națională sau în conformitate cu legislația specifică din statul membru a cărei naționalitate o dețin, înregistrate la ONRC din România până la data primei plăţi din ajutorul de stat acordat în cadrul prezentei scheme și care au depus la Ministerul Energiei cererea de finanțare în cadrul procedurii de ofertare concurențială pentru acordarea unui ajutor de stat pentru realizarea, pe teritoriul României, a unei capacități de producție de energie din una din sursele prevăzute la art. 2 alin. (2) din prezenta schemă, înaintea demarării lucrărilor, conform cerințelor din Ghidul solicitantului pentru măsura *Sprijinirea investiţiilor în noi capacităţi de producere a energiei produsă din surse regenerabile pentru autoconsum* aferentă Fondului pentru modernizare în România, Programul-cheie 1: Surse regenerabile de energie și stocarea energiei, definit conform prevederilor O.U.G. nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, precum și pentru modificarea și completarea unor acte normative.

.

1. Prezenta schemă bazată pe procedură de ofertare concurențială se aplică pentru proiectele care vizează:
2. realizarea capacităţilor noi de producere energie electrică din surse eoliene;
3. realizarea capacităţilor noi de producere energie electrică din surse solare (sub 5 MW inclusiv și peste 5 MW)
4. realizarea capacităţilor noi de producere de energie electrică din surse hidro;
5. Prezenta schemă bazată pe procedură de ofertare concurențială se aplică numai instalaţiilor noi de producere a energiei electrice din surse regenerabile de energie, fără finanțarea capacităților de stocare a energiei.
6. Furnizorul ajutorului de stat în temeiul prezentei scheme este Ministerul Energiei.

ART. 6

Nu sunt eligibili solicitanții care își desfășoara activitatea în sectorul pescuitului și acvaculturii, precum și solicitanții care au înscrise în statut/actul constitutiv ca activităţi principale sau activităţi secundare activităţi desfăşurate în sectoarele definite de următoarele coduri CAEN:

* cod CAEN 01 - Agricultura, vânătoare şi servicii anexe;
* cod CAEN 10 - Industria alimentară;
* cod CAEN 11 - Fabricarea băuturilor.

# Definiţii

ART. 7

1. În sensul prezentei scheme, termenii şi expresiile de mai jos au următoarele semnificaţii:
2. procedură de ofertare concurențială – înseamnă un proces de licitație competitiv care respectă următoarele caracteristici:

* este deschis, clar, transparent și nediscriminatoriu, bazat pe criterii de eligibilitate și selecție obiective, definite ex-ante în conformitate cu obiectivul măsurii, pentru minimizarea riscului licitației strategice;
* criteriile sunt publicate cu cel puțin șase săptămâni înainte de termenul limită de depunere a Cererilor de finanțare pentru a permite o concurență efectivă;
* bugetul sau volumul aferent procesului de licitație reprezintă o constrângere obligatorie, deoarece se poate aștepta ca nu toți ofertanții să primească ajutor;
* numărul preconizat de ofertanți este suficient pentru a asigura o concurență efectivă; proiectarea proceselor de licitație subscrise în timpul implementării acestei scheme este corectată pentru a restabili concurența efectivă în procesele de licitație ulterioare sau cât mai curând posibil;
* ajustările ex-post ale rezultatului procesului de licitație (cum ar fi negocierile ulterioare privind rezultatele licitației sau raționalizarea) sunt excluse, pentru a nu submina eficiența rezultatului procesului.

1. energie din surse regenerabile – înseamnă energia generată de instalații care utilizează exclusiv surse regenerabile de energie, astfel cum sunt definite la art. 2 pct. (1) din Directiva 2018/2001/EU privind promovarea utilizării energiei din surse regenerabile, precum și cota, din punctul de vedere al valorii calorice, a energiei produse din surse regenerabile de energie în instalații hibride care utilizează și surse convenționale de energie și include energia electrică regenerabilă utilizată pentru umplerea sistemelor de stocare conectate în spatele contorului (instalat în comun sau ca supliment la instalația regenerabilă), dar exclude energia electrică produsă ca urmare a sistemelor de stocare;
2. costuri eligibile – sunt reprezentate de costurile de investiții în capacităţi de producere a energiei electrice produsă din surse regenerabile, costuri prevăzute în Anexa nr. 3 la prezenta schemă: costurile de operare nu sunt eligibile;
3. data acordării ajutorului – înseamnă data la care dreptul legal de a primi ajutorul este conferit beneficiarului în conformitate cu regimul juridic naţional aplicabil, indiferent de data la care ajutorul se plăteşte întreprinderii respective;
4. demararea lucrărilor – înseamnă fie demararea lucrărilor de construcţii în cadrul investiţiei, fie primul angajament cu caracter juridic obligatoriu de comandă pentru echipamente sau oricare alt angajament prin care investiţia devine ireversibilă, în funcţie de care are loc primul. Cumpărarea de terenuri şi lucrările pregătitoare, cum ar fi obţinerea avizelor/autorizațiilor şi realizarea studiilor de fezabilitate nu sunt considerate drept demarare a lucrărilor. În cazul preluărilor de întreprinderi, demararea lucrărilor corespunde datei dobândirii activelor direct legate de unitatea preluată;
5. efect stimulativ – înseamnă prezentarea de către beneficiar furnizorului de ajutor de stat a unei cereri de ajutor scrise înainte de demararea lucrărilor la proiectul sau la activitatea respectivă.
6. intensitatea ajutorului – înseamnă valoarea brută a ajutorului exprimată ca procent din costurile eligibile, înainte de deducerea impozitelor sau a altor taxe;
7. surse regenerabile de energie electrică finanțate în cadrul schemei- înseamnă surse regenerabile de energie eoliană, solară sau hidro;
8. Termenii microîntreprinderi, întreprinderi mici şi mijlocii şi întreprindere mare au semnificaţia dată de Regulament.

# Beneficiarii

ART. 8

* 1. Potenţialii beneficiari pot fi operatorii economici deja existenți sau nou înființati – microîntreprinderi, întreprinderi mici și mijlocii, dar și întreprinderi mari, inclusiv regii autonome, legal constituite în conformitate cu legislația națională sau în conformitate cu legislația specifică din statul membru a cărei naționalitate o dețin și înregistrate la ONRC în România până la data primei plăţi din ajutorul de stat acordat în cadrul prezentei scheme, ale căror proiecte pentru construirea pe teritoriul României de noi capacități de producție a energiei din sursele regenerabile de energie pentru autoconsum menționate la art. 2 alin. (2) au fost selectate drept câștigătoare în baza unei proceduri de ofertare concurențială.
  2. Autoconsumul în cadrul societății sau grupului de societăți/regii autonome se referă la energia consumată din producția totală, care trebuie să reprezinte minimum 70% din producția centralei regenerabile finanțate.

ART. 9

Potențialii beneficiari pot depune unul sau mai multe proiecte numai individual, în limita sumei de 20 milioane euro/pe întreprindere, pe proiect de investiții.

ART. 10

Cererea de finanțare în cadrul procedurii de ofertare concurențială conţine cel puţin următoarele informaţii:

1. denumirea ofertantului şi dimensiunea întreprinderii;
2. descrierea proiectului, inclusiv data începerii şi a finalizării acestuia;
3. obiectivele proiectului, indicatorii și rezultatele asteptate;
4. localizarea proiectului;
5. bugetul proiectului;
6. cheltuielile proiectului (eligibile și neeligibile);
7. valoarea ajutorului de stat solicitat pentru proiect, inclusiv valoarea ajutorului de stat în euro/MW, valoare ce va reprezenta unul dintre criteriile de selecție în cadrul procedurii de ofertare concurențială;

# Condiţii de eligibilitate a beneficiarilor

ART. 11

1. La momentul depunerii Cererii de finanțare, beneficiarii schemei trebuie să îndeplinească cumulativ următoarele condiţii:
2. se încadrează în categoria beneficiarilor eligibili, în funcție de acțiunile finanțabile prevăzute la art.5;
3. sunt întreprinderi legal constituite și înregistrate în conformitate cu legislaţia în domeniu;
4. nu sunt în incapacitate de plată/în stare de insolvenţă conform prevederilor Legii nr. 85/2014 privind procedurile de prevenire a insolvenţei şi de insolvenţă, cu modificările şi completările ulterioare, după caz;
5. nu sunt în stare de faliment, lichidare, nu au afacerile conduse de un administrator judiciar sau activităţile lor comerciale nu sunt suspendate ori nu fac obiectul unui aranjament cu creditorii sau sunt într-o situaţie similară cu cele anterioare, reglementată prin lege, ori nu fac obiectul unei proceduri legale pentru declararea lor în stare de faliment, lichidare, conducerea afacerilor de un administrator judiciar;
6. şi-au îndeplinit obligaţiile de plată a impozitelor, taxelor şi contribuţiilor de asigurări sociale către bugetele componente ale bugetului general consolidat;
7. nu sunt declarați într-o situaţie gravă de încălcare a prevederilor legislaţiei privind achiziţiile publice şi/sau a obligaţiilor asumate printr-un contract/acord de finanţare din fonduri publice;
8. Solicitantul/reprezentantul legal al Solicitantului nu a suferit condamnări definitive datorate unei conduite profesionale îndreptată împotriva legii, decizie formulată de o autoritate de judecată ce are forţă de res judicata;
9. Solicitantul/reprezentantul legal al Solicitantului nu a fost subiectul unei judecăţi de tip res judicata pentru fraudă, corupţie, implicarea în organizaţii criminale sau în alte activităţi ilegale, în detrimentul intereselor financiare ale Comunităţii Europene;
10. nu fac obiectul unui ordin de recuperare neexecutat în urma unei decizii anterioare a Consiliului Concurenţei, a Comisiei Europene, a unui furnizor/administrator de ajutor de stat sau a instantei, prin care un ajutor de stat/de minimis a fost declarat ilegal şi incompatibil cu piaţa internă;
11. demonstrează capacitate tehnică și financiară pentru susținerea activităților proiectului;
12. nu se încadrează în categoria întreprinderilor aflate în dificultate, astfel cum sunt definite la art. 2 pct. 18 din Regulamentul (UE) nr. 651/2014;
13. Beneficiarul îndeplinește şi alte condiții specificate în Ghidul solicitantului, care nu aduc atingere prevederilor în materie de ajutor de stat.
14. Potenţialul beneficiar trebuie să dea o declaraţie pe propria răspundere privind încadrarea întreprinderii, conform prevederilor anexei I la Regulament, în una din categoriile: microîntreprindere, întreprindere mică, mijlocie sau mare, cu excepția regiilor autonome.

# Condiţii de eligibilitate a proiectelor

ART. 12

* 1. La momentul depunerii Cererii de finanțare, proiectele trebuie să îndeplinească următoarele condiții de eligibilitate:

1. proiectul este implementat pe teritoriul României;
2. proiectul trebuie să vizeze una dintre următoarele acţiuni:
3. realizarea capacităţilor noi de producere energie electrică din surse eoliene;
4. realizarea capacităţilor noi de producere energie electrică din surse solare (sub 5 MW inclusiv și peste 5 MW);
5. realizarea capacităţilor noi de producere de energie electrică din surse hidro;
6. Valoarea ajutorului de stat acordat în cadrul schemei pe MW instalat este de maximum:

Energie eoliană

* 700.000 Euro/MW – pentru toate capacitățile instalate;

Energie solară

* 450.000 Euro/MW - pentru capacități instalate de până la 5 MW (inclusiv);
* 360.000 Euro/MW - pentru capacități instalate mai mari de 5 MW.

Energie hidro

* + 1.805.000 Euro/MW – pentru toate capacitățile instalate;
  1. Proiectul îndeplinește, pe lângă condițiile de eligibilitate menționate la alin. (1) și condițiile specificate în ghidul solicitantului, care nu aduc atingere prevederilor în materie de ajutor de stat.

(3) Nu sunt eligibile proiectele care sunt propuse pentru a înlocui capacități mai vechi de producere energie electrică din sursele regenerabile menționate la art. 2 alin. (2) și nici proiectele care nu au prevăzut un autoconsum de minimum 70% din producția centralei regenerabile finanțate.

(4) Proiectul respectă principiul “efectului stimulativ” conform prevederilor art. 6 din Regulamentul (UE) nr. 651/2014;

(5) Perioada de implementare a proiectelor se încadrează în perioada de eligibilitate a cheltuielilor, respectiv între data la care solicitantul depune oferta pentru finanțare la ME și data de finalizare a investiției prevăzută în procedura de ofertare concurențială, cu respectarea principiului „demararea lucrărilor”;

(6) Proiectul nu a mai beneficiat de finanţare din fonduri publice, cu excepţia studiilor preliminare - studiul de prefezabilitate, analiza geotopografică, studiu de fezabilitate, proiect tehnic, detalii de execuţie și condiționat de faptul ca acestea să nu fie solicitate pentru finanțare în temeiul prezentei scheme de ajutor;

(7) Valoarea ajutorului de stat solicitat nu depășește 20.000.000 euro pe întreprindere, pe proiect de investiții (echivalent în lei la cursul InforEuro din luna anterioară deschiderii procedurii de ofertare concurențială).

# Durata

ART. 13

* 1. Prezenta schemă intră în vigoare la data publicării ordinului de aprobare a schemei de ajutor de stat în Monitorul Oficial al României și se aplică până la data de 31.12.2026.

# Bugetul schemei şi numărul estimat de beneficiari

ART. 14

* 1. Bugetul total estimat al schemei este echivalentul în lei a sumei de **415.000.000** euro și reprezintă sume nerambursabile din Fondul pentru modernizare, fiind defalcat astfel:

|  |  |  |
| --- | --- | --- |
| **Acțiune** | | **Buget (euro)** |
| Realizarea capacităţilor noi de producere energie electrică din surse regenerabile de energie eoliană, solară sau hidro | | **415.000.000** |
| Pentru energie eoliană  **30.000.000** euro | Pentru toate capacitățile | 30.000.000 |
| Pentru energie solară  **360.000.000** euro, din care | Sub 5 MW (inclusiv) | 216.000.000 |
| Peste 5 MW | 144.000.000 |
| Pentru energie hidro  **25.000.000** euro | Pentru toate capacitățile | 25.000.000 |

* 1. Bugetul mediu anual al întregii scheme nu va depăși 150.000.000 euro.
  2. Bugetul schemei reflectă sumele alocate prin Fondul pentru Modernizare, „Programului-cheie 1” Surse regenerabile de energie și stocarea energiei.
  3. Alocarea bugetară şi operaţiunile financiare derulate în vederea utilizării fondurilor prevăzute la alin. (1) se fac în conformitate cu prevederile cadrului legal aplicabil pentru gestionarea Fondului pentru Modernizare în România.
  4. Alocarea bugetară asa cum este defalcată în alin (1), poate suferi modificări ale bugetelor stabilite, fără afectarea valorii totale, în cazul în care nu există interes pentru o resursă regenerabilă.

ART. 15

Din perspectiva bugetului alocat, numărul estimat de beneficiari de ajutor de stat în cadrul prezentei scheme bazată pe procedură de ofertare concurențială este de aproximativ 106.

# Modalitatea de acordare a ajutorului de stat

ART. 16

Măsurile de sprijin acordate beneficiarilor pentru realizarea de investiţii constau în acordarea de alocări financiare nerambursabile din Fondul pentru modernizare.

# Valoarea maximă a finanţării nerambursabile (intensitatea ajutorului de stat)

ART. 17

1. Ajutorul maxim care se poate acorda pentru un proiect de investiţii nu poate depăşi 20.000.000 euro pe întreprindere, pe proiect de investiții. Ajutorul se acordă sub forma de finanțare nerambursabilă prin rambursarea cheltuielilor eligibile efectuate.
2. Intensitatea maximă a ajutorului de stat acordat prin prezenta schemă bazată pe procedură de ofertare concurențială, întemeiată pe criterii clare, transparente și nediscriminatorii, este de până la 100% din cheltuielile eligibile prevăzute în Anexa nr. 3 la prezenta schemă.

ART. 18

Diferenţa până la valoarea totală a proiectului se acoperă de către beneficiar. Acesta trebuie să aducă o contribuţie financiară pentru diferenţa până la totalul costurilor eligibile fie din resurse proprii, fie din surse atrase, sub o formă care să nu facă obiectul niciunui ajutor public.

# Cheltuielile eligibile

ART. 19

* 1. Prevederile prezentului capitol sunt în concordanță cu dispozițiile Ordonanței de urgență a Guvernului nr. 60/2022 privind stabilirea cadrului instituţional şi financiar de implementare şi gestionare a fondurilor alocate României prin Fondul pentru Modernizare, precum şi pentru modificarea şi completarea unor acte normative, în măsura în care acestea din urmă sunt mai restrictive decât prevederile specifice ajutorului de stat.
  2. Cheltuielile eligibile sunt reprezentate de costurile de investiție, astfel cum sunt prevăzute în Anexa 3 la prezenta schemă. Costurile de operare nu sunt eligibile.

(3) Ulterior încheierii contractului de finanţare, beneficiarul nu va mai putea primi finanţări din alte surse publice pentru aceleaşi cheltuieli eligibile ale proiectului, sub sancţiunea rezilierii Contractului de finanţare şi a returnării sumelor rambursate.

# Efectul stimulativ

ART. 20

1. Prezenta schemă se aplică numai ajutoarelor care au efect stimulativ.
2. Se consideră că ajutoarele au efect stimulativ dacă întreprinderea adresează autorității responsabile de administrarea prezentei scheme o ofertă pentru acordarea ajutorului de stat înaintea demarării lucrărilor. Această ofertă conține cel puțin informațiile de la art. 10 al acestei scheme.
3. Dacă demararea lucrărilor are loc anterior îndeplinirii condițiilor prevăzute la alin. (2), coroborat cu art. 7 alin. (1), lit. e), întregul proiect nu va mai fi eligibil pentru ajutor.

# Reguli privind cumulul ajutoarelor de stat

ART. 21

1. Pentru acelaşi beneficiar şi aceleaşi cheltuieli eligibile, ajutorul de stat pentru investiţie acordat prin prezenta schemă nu se poate cumula cu niciun alt ajutor de stat acordat, inclusiv de minimis.
2. Furnizorul de ajutor de stat monitorizează ajutoarele acordate în baza prezentei scheme pentru a nu depăşi intensitatea maximă admisă.

# Modalitatea de derulare a schemei de ajutor de stat

ART. 22

1. Furnizorul ajutorului de stat lansează procedura de ofertare concurențială pentru selecția proiectelor ce vor beneficia de finanțare, stabileşte condiţiile de eligibilitate şi de selecţie în cadrul procedurii de ofertare concurențială și semnează contracte de finanțare cu beneficiarii de ajutor de stat.
2. Procedura de implementare şi derulare a schemei se desfășoară în conformitate cu prevederile din Ghidul solicitantului aferente Programului-cheie 1: Surse regenerabile de energie și stocarea *energiei.*
3. Furnizorul schemei de ajutor de stat va acorda ajutorul după ce va verifica, pe baza Cererii de finanțare depusă de beneficiar, îndeplinirea condițiilor de eligibilitate și de selecție prevăzute în schemă, precum si anexele 1 si 2 la prezenta schema.
4. Perioada de depunere a propunerilor de proiecte pentru producția de energie pentru autoconsum din surse regenerabile menționate la art. 2 alin. (2) în cadrul procedurii de ofertare concurențială va fi anunțată pe pagina oficială de internet a Ministerului Energiei la adresa: [www.energie.gov.ro](http://www.energie.gov.ro)
5. Pentru a beneficia de prevederile prezentei scheme solicitanții vor încărca în platforma informatică dedicată Fondului pentru modernizare cererea de finanțare, anexele acesteia și alte documente solicitate prin ghidul solicitantului.
6. Pentru a beneficia de prevederile prezentei scheme, solicitanții vor demara investiția ulterior depunerii Cererii de Finanțare, iar punerea în funcțiune se va realiza ulterior semnării contractului de finanțare, dar nu mai târziu de data de 31.12.2026.
7. Furnizorul de ajutor de stat semnează contracte de finanţare cu beneficiarii de ajutor de stat în urma unei proceduri de ofertare concurențială, după parcurgerea celor două etape ale procesului de evaluare, respectiv:

# Evaluarea preliminară tehnico-economică a Cererii de Finanțare

Evaluarea preliminară tehnico-economică a Cererii de Finanțare va fi realizată de Comisia de selecție constituită la nivelul furnizorului de ajutor de stat în conformitate cu Grila de evaluare tehnico-economică, prezentată în Anexa nr. 2 la schemă.

În urma verificării costurilor eligibile prevăzute în Anexa nr. 3 la prezenta schemă, se obține valoarea maximă a costurilor eligibile aferente proiectului, în funcție de care beneficiarul stabilește cuantumul ajutorului de stat solicitat pentru Cererea de finanțare depusă care trebuie să fie mai mic sau egal cu valoarea costurilor eligibile ale proiectului.

Conform criteriilor din Grila de evaluare tehnico-economică a cererilor de finanțare (Anexa nr. 2 la prezenta schemă), punctajul este defalcat după cum urmează:

* Pentru Criteriul 1. Cuantum ajutor de stat solicitat pentru proiect din cheltuielile eligibile/MW instalat de producție - Maximum 90 puncte cererea de finanțare care va avea cea mai mică valoare a ajutorului de stat solicitat și zero puncte cererea de finanțare care va avea cea mai mare valoare a ajutorului de stat solicitat, cu descreșterea liniară a punctajului pentru valorile intermediare ale ajutorului de stat solicitat.
* Pentru criteriul 2. Predictibilitatea producției pentru SEN - 10 puncte pentru proiectele care prevăd capacități de stocare a energiei pentru o perioadă de minim 12 minute

În urma evaluării tehnico-economice, cererea de finanțare va primi un punctaj între 0 și 100 puncte.

Cererile de finanțare vor fi ordonate în funcție de punctajul obținut în această etapă începând de la cele cu punctajul cel mai mare.

La finalizarea acestei etape se va întocmi o Listă provizorie cuprinzând cererile de finanțare depuse, ordonate în funcție de punctajul obținut pentru cele două criterii de selecție prevăzute la prezenta etapă.

Clasamentul este provizoriu, având în vedere faptul că punctajul se realizează în funcție de elementele transmise în cererile de finanțare. Pentru respectarea principiului transparentei, Lista provizorie se va publica pe pagina web a Ministerului Energiei http://energie.gov.ro.

Proiectele vor fi evaluate în continuare din punct de vedere administrativ și al eligibilității în ordinea în care acestea au fost prevăzute în Lista provizorie publicată pe site-ul Ministerului Energiei, până la epuizarea bugetului.

# Verificarea conformității administrative și a eligibilității ofertei

Comisia de selecție constituită la nivelul furnizorului de ajutor de stat va verifica conformitatea administrativă și eligibilitatea cererii de finanțare, în baza grilei de verificare a conformității administrative și a eligibilității cererii de finanțare, prezentată în Anexa nr. 1 la prezenta schemă.

În situația în care, în urma verificărilor administrative se modifică punctajul acordat unei cereri de finanțare, aceasta va fi repoziționată în clasamentul provizoriu.

Pentru fiecare cerere de finanțare admisă, după finalizarea analizei din cele două etape menționate se va trece în etapa de precontractare și ulterior în etapa de contractare.

Ulterior finalizării evaluării și soluționării contestațiilor, ME va publica pe pagina web a Ministerului Energiei <http://energie.gov.ro> lista cuprinzând clasamentul final, respectiv lista proiectelor admise și lista proiectelor respinse.

1. Furnizorul de ajutor de stat acordă ajutorul de stat după semnarea contractelor de finanţare cu beneficiarii selectați în urma parcurgerii celor două etape ale procesului de evaluare menționate la alin. (6) în cadrul procedurii de ofertare concurențială.

# Reguli privind publicarea, informarea, raportarea şi monitorizarea ajutoarelor de stat

ART. 23

În vederea asigurării transparenţei şi a unui control eficient al ajutoarelor de stat, în conformitate cu art. 3 din Regulamentul (UE) nr. 994/1998, astfel cum a fost modificat prin Regulamentul (UE) nr. 733/2013 al Consiliului din 22 iulie 2013, furnizorul de ajutor de stat aplică prevederile referitoare la procedura de informare şi de avizare prevăzute în Ordonanţa de urgenţă a Guvernului nr. 77/2014, aprobată cu modificări şi completări prin Legea nr. 20/2015, cu modificările ulterioare.

ART. 24

Prezenta schemă și ordinul ministrului energiei de aprobare a acesteia se publică integral în Monitorul Oficial al României, Partea I.

ART. 25

Furnizorul de ajutor de stat transmite Consiliului Concurenţei un rezumat al informaţiilor referitoare la prezenta schemă, în forma prevăzută la anexa II a Regulamentului, în vederea transmiterii la Comisia Europeană în maximum 20 de zile lucrătoare de la adoptarea schemei.

ART. 26

Ministerul Energiei, în calitate de administrator și furnizor al prezentei scheme de ajutor de stat, are obligația de a transmite Consiliului Concurenței toate datele şi informaţiile necesare pentru monitorizarea ajutoarelor de stat la nivel naţional, în formatul şi în termenul prevăzute de Regulamentul privind procedurile de monitorizare a ajutoarelor de stat şi de minimis, pus în aplicare prin Ordinul președintelui Consiliului Concurenței nr. 441/2022, precum şi datele şi informaţiile necesare pentru întocmirea inventarului ajutoarelor de stat şi a rapoartelor şi informărilor necesare îndeplinirii obligațiilor României în calitate de stat membru al Uniunii Europene.

ART. 27

Beneficiarii sunt obligaţi să raporteze, în conformitate cu prevederile Contractului de finanţare, stadiul realizării lucrărilor, precum şi să furnizeze alte informaţii suplimentare, la cererea furnizorului de ajutor de stat.

ART. 28

* 1. Furnizorul de ajutor de stat este obligat să păstreze toate informaţiile referitoare la ajutoarele acordate în cadrul schemei de ajutor de stat (documentele justificative aferente ajutorului de stat acordat) pentru o perioadă de 10 ani începând de la data acordării ultimului ajutor.
  2. Beneficiarii ajutorului de stat sunt obligaţi să păstreze, pentru o perioadă de 10 ani începând de la data ultimului ajutor acordat în cadrul schemei, toate documentele necesare şi să ţină o evidenţă specifică a ajutorului de care au beneficiat conform prezentei scheme. Beneficiarii sunt obligaţi să pună la dispoziţia autorităţii de implementare a schemei de ajutor de stat sau a Consiliului Concurenţei aceste informatii ori de câte ori le sunt solicitate.

ART. 29

Furnizorul de ajutor de stat transmite Consiliului Concurenţei orice informaţie solicitată cu privire la prezenta schemă de ajutor de stat.

ART. 30

Furnizorul de ajutor de stat transmite Consiliului Concurenţei raportări anuale cu privire la implementarea schemei în conformitate cu Regulamentul Consiliului Concurenţei privind procedurile de monitorizare a ajutoarelor de stat și de minimis, pus în aplicare prin Ordinul preşedintelui Consiliului Concurenţei nr. 441/2022, şi cu Regulamentul (CE) nr. 794/2004, privind punerea în aplicare a Regulamentului Consiliului (CE) nr. 659/1999 de stabilire a normelor de aplicare a art. 93 din Tratatul CE.

ART. 31

Furnizorul de ajutor de stat monitorizează respectarea condiţiilor şi criteriilor de eligibilitate prevăzute în prezenta schemă pe toată durata de derulare a acesteia şi are obligaţia de a supraveghea permanent ajutoarele acordate, aflate în derulare şi de a dispune măsurile care se impun, iar în situaţia în care furnizorul constată că beneficiarii nu au respectat prevederile schemei de ajutor de stat, solicită acestora rambursarea ajutorului de stat primit, la care se adaugă dobânda aferentă, conform prevederilor Ordonanţei de urgenţă a Guvernului nr. [77/2014.](https://sintact.ro/?cm=DOCUMENT#/dokument/16944469) Rata dobânzii aplicabile este cea stabilită potrivit prevederilor din Regulamentul (UE) [2015/1.589](https://sintact.ro/?cm=DOCUMENT#/dokument/79152096) al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene şi din Regulamentul (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. [659/1999](https://sintact.ro/?cm=DOCUMENT#/dokument/79134679) al Consiliului de stabilire a normelor de aplicare a articolului 93 din Tratatul CE. Recuperarea ajutoarelor de stat se realizează potrivit prevederilor Ordonanţei de urgenţă a Guvernului nr. [77/2014](https://sintact.ro/?cm=DOCUMENT#/dokument/16944469) privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. [21/1996,](https://sintact.ro/?cm=DOCUMENT#/dokument/16784145) cu modificările şi completările ulterioare.

ART. 32

Ministerul Energiei, în calitate de furnizor și administrator al schemei de ajutor de stat, are obligaţia încărcării în Registrul general al ajutoarelor de stat acordate în România (RegAS) a prezentei scheme, a contractelor de finanţare, a plăţilor efectuate şi a eventualelor recuperări, în termenele prevăzute de art. 29 din OUG nr. 77/ 2014, cu modificările şi completările ulterioare [.](http://www.ajutordestat.ro/)

ART. 33

Informațiile prevăzute în anexa III a Regulamentului (UE) nr. 651/2014 privind fiecare ajutor individual care depășește echivalentul în lei a 100.000 euro vor fi publicate pe pagina națională [www.ajutordestat.ro.](http://www.ajutordestat.ro/)